प्रवासी सम्मेलन में पहुंचे जैन परिवारों को चार मकानों के ताले टूटे मिले
तखतगढ़ में बीते दिनों चोर चार मकानों के ताले तोड़कर वहां से कीमती प्रतिमाएं तथा अन्य सामान चुराकर ले गए तथा मकानों में खिड़कियां तोड़ सामान भी बिखेर दिया। शुक्रवार शाम तखतगढ़ में चल रहे प्रवासी स्नेह मिलन समारोह में शिरकत करने पहुंचे तो मकानों के ताले टूटे मिले। घटना की जानकारी के बाद पुलिस अधिकारियों ने मौके पर पहुंचकर मौका-मुआयना किया तथा आरोपियों की तलाश शुरू कर दी है।
जानकारी के अनुसार तखतगढ़ कस्बे के अधिकांश जैन समेत अन्य समाजों के परिवार मुंबई समेत अन्य प्रदेशों में व्यापार के सिलसिले में रहते हैं। इसके चलते इन परिवारों के मकान बंद ही रहते हैं। वे शादी-समारोह समेत अन्य किसी कार्यक्रम में भाग लेने के लिए ही यहां पहुंचते हैं। यहां पर 25 से 28 दिसंबर तक प्रवासी स्नेह मिलन कार्यक्रम चल रहा है। इसको लेकर बड़ी संख्या में प्रवासी यहां पर पहुंचे हैं। शुक्रवार शाम बलाना गली में रहने वाले जुहारमल, सरदारमल, रतनचंद एवं पारसमल के मकान के ताले टूटे हुए मिले। इन मकानों में चोरों ने ऊपरवाड़े से प्रवेश कर मकानों के छत पर लगी हुई लोहे की जालियों को तोड़ने के साथ ही खिड़कियों को भी तोड़ दिया था। इसके बाद मकानों से कीमती सामान चुराकर ले गए। तखतगढ़ नगरपालिका के पूर्व अध्यक्ष जयंती जैनम् को इन जैन परिवारों ने अपने घरों में हुई चोरियों के बारे में जानकारी दी। इसके बाद तखतगढ़ थाना प्रभारी नाथूसिंह ने पुलिस दल के साथ मौके पर पहुंचकर पूरे मामले की जानकारी ली।
नगरमें चोर गिरोह सक्रिय, मंदिर से लेकर शराब की दुकान तक निशाने पर
नगरमें सक्रिय चोर गिरोह के सदस्यों के निशाने पर मंदिर से लेकर शराब की दुकान तक हैं। करीब एक दर्जन से अधिक मकानों, दुकान तथा मंदिरों में ताले तोड़कर चोरी की वारदात हुई है, मगर आरोपियों को पकड़ने में पुलिस विफल साबित हुई है। नागरिकों ने बताया कि शहर के प्रमुख आस्था केंद्र कुंदेश्वर महादेव मंदिर, अंबे माता मंदिर, अंबाजी मंदिर में गत दिनों चोरी हुई थी। इसी प्रकार क्षेत्र के चाणौद में शराब की दुकान, संघवी केशरी राजकीय माध्यमिक विद्यालय के सामने रामदेव मंदिर, पिचके के सामने महालक्ष्मी मंदिर, जोगणी एवं मंदिर गलियों में 15-20 बंद मकानों में भी चोरियां हो चुकी है। वहीं बस स्टैंड के सामने शराब की दुकान, तखतगढ़ गैस सर्विस के कार्यालय को भी चोरों ने निशाना बनाया था।
hin_Deva hin_Deva hin_Deva hin_Deva hin_Deva